Nuusbrief Nr.3, 2012
Môre, middag, naand, sambonani, sawubona... ( ok die laaste twee is ek nie seker of dit 'n groet is of hoe om dit te spel nie, maar ek groet almal wat die nuusbrief lees, watse tyd van die dag ookal)...
Kom ek begin met die slegte nuus... Nooit lekker nie maar wil dit uit die pad kry dat ons kan aangaan en praat oor die lekker dinge... 2 honde in 5 maande... Dood. Dis erg. Baboo en Moomin. Baboo met nierversaking, en moomin, 'n klein Yorkie wat by my bediende (my vriendin.. Ons is baie close) die aand gebly het en verstik het aan 'n hondepilletjie.. Syt nie geweet wat om te doen nie.. Sy het geloop met die dooie dingtjie na die diere hospitaal maar dit was 'n vakansie dag so alles was toe.. Katrientjie het vir 'n week aaneen gehuil. My hart was aanvangklik so seer oor moomin dat ek nie besef het waardeur Katrientjie gaan tot ek by die huis gekom het nie. Julle verstaan nie, dit het my gebreek om haar so te sien toe huil ek eers!! Want dit was nie haar skuld nie syt als gedoen wat sy gedink het sou werk.. Em toe sy ogies omdop toe dink sy hy kry koud toe hou sy hom warm die res van die aand.. Maar dis natuurlik waar hy sy laaste asempie uitgeblaas het. My hart was lanklaas so seer, dit was soos my babatjie.. Maar raai wat!!!?? Ek het nog ene gekry wat Derick vir my gekoop het (met 'n baie lang gesig), hy wil nie my weer so hartseer sien nie so toe is dit vir hom moeilik om weer een vir my te koop maar hy weet ek kan nie sonder diere nie!! Dis my maatjies!!! Die nuwe Yorkie se naam is Lukas.. ek weet almal sê dis nie 'n mooi naam nie en lag vir my so nou noem ons die klein baba Luka.. Hy's baie oulik, lyk nes moomoo maar hy's biki meer bles.. Sal maar vir hom Nioxin moet kry dat sy hare kan groei... Nee ek grap net hys mooi nes hy is!! Te flippen pragtig!
En daar stap ek op die verhoog met die Tempo toekennings, waar ek aangewys word as beste vroulike kunstenaar van die jaar en eks SO GESKOK, dat ek dié SLEGSTE speech van my lewe maak!! Ai. Hoe draai ek nou daai oomblik terug en hanteer dit beter..? Ek kan nie so ek leer maar daaruit. Ek voel sleg want dit is 'n toekenning wat God aan my wou gee en dis asof ek dit amper terug gegooi het in Sy gesig deur te dink dat ek dit nie verdien nie. Ek is sooooo dankbaar aan elke liewe een van julle wat vir my gaan stem het en so in my glo dat julle daai stemme deurstuur al kos dit julle wat. Julle maak my glo in myself. Julle is vir my ook 'n voorbeeld en inspirasie. DANKIE DANKIE DANKIE!! Dankie dat julle my lief het en my laat sien dat hierdie wel my roeping is. Ekt julle ook lief. En ekt ongelooflike waardering van elkeen van julle. my toekennings staan mooi hier in my kaste agter sulke glas. Dis 'n wonderlike voorreg. Maar op daardie noot, moet ons ALTYD besef dat ALLES OOR GOD GAAN, en nie oor my nie, Hy sit my daar vir 'n rede en ek moet aan Hom gehoorsaam wees anders mis ek die hele punt as ek begin dink dit gaan oor my en omdat ek goed is. Ek is en sal NOOIT iets wees sonder God nie.
Laat ek vir julle een ding belowe, stemrus is nie lekker nie. Dis stille nag orals in die huis en waar ek gaan. Ek het met gepraat wanneer ek regtig moes. Een ding is verseker, eks bitter bly my stem is terug en dat Jesus my so genees het. Regtig 'n wonderwerk vir my hoe getrou Vader is as jy REGTIG begin leer wat dit is om op Hom te begin vertrou.. En glo my ek het vir lank geglo ek vertrou op God maar Hy't my defnitief kom leer wat dit is om regtig totaal en al op Hom te vertrou! My stem was ooreis en God wou my laat rus en weer op 'n plek kom waar ek dinge in perspektief kon sien, dit gaan nie oor my nie, maak nie saak hoeveel ek ooit opgehemel word op die aarde nie, ALLES GAAN OOR GOD!!! Hy gee my net 'n platvorm waar Sy stem deur my gehoor kan word, eks slegs Sy instrument. Daarom moet ek seker maak dat ek altyd Sy stem kan hoor dat ek nie uit myself sal praat nie maar vanuit my posisie in Christus. Ek is slegs hier om dit uit te leef waarvoor God my op aarde gesit het. En as God op enige stadium besluit dat die deel van my roeping verby is en ek moet aangaan met my journey in iets anders, moet ek daarin kan rus vind omdat ek Hom werklik vertrou en omdat dit nie oor my gaan nie! So die stemrus het my goed gedoen in elke opsig. Ek wil vir julle sê ongelooflik baie dankie vir julle liefde en gebede vir my, dis so groot voorreg, dit beteken vir my ongelooflik baie. Ons moet vir mekaar bid.
Ek wil julle los met hierdie gedagte..
Jesus het elke dag mense offend deur goed wat Hy gesê het, omdat Hy die waarheid gepraat het. Hy't nooit vasgevang geraak in mense en menslike sienings en reëls nie. Hy't nooit gedoen wat die kerk of 'n voorloper van 'n gemeente vir Hom gesê het om te doen nie. Hy het slegs gedoen en gesê wat God met Hom gedeel het. En so baie mense het die waarheid en die Messias gemis omdat hulle aan reëls en voorgeslagte se vereistes vasgehou het. Hulle wou aanvaarbaar wees en inpas by die gemeenskap, terwyl Jesus Homself op 30 laat doop het, by tollenaars gaan eet het, met prostitute gepraat het, en met gewone mense sonder grade of aansien, sy vriende en volgelinge gemaak het. Hoe volg ons reëls en dinge omdat dit deur geslagte tradisie geword het, maar nie in die Woord van God gevind word nie, dan los ons Jesus agter en volg mense?